**Работник, ударен от скален къс**

1. **Обстоятелства:**

В деня на злополуката пострадалото лице е било 1-ва смяна (от 8.00 ч. до 16.00 ч.) и заедно с негов колега са имали задача, поставена от началника на участъка и началника на смяната, да извършат презакрепване на пространството над две секции на механизирания добивен комплекс. Необходимостта от това презакрепване е продиктувана от запазването на кръста в нормално проходимо състояние за хора и материали и осигуряване на нормален напредък на фронта. Самият начин на презакрепване е регламентиран в утвърдения от изпълнителния директор на дружеството паспорт за работа на добивен комплекс. Същият е неразделна част от документацията на механизирания добивен комплекс и е задължителен за изпълнение при работа в подземните участъци на мината.

Двамата служители са започнали презакрепването, като за целта, с помощта на пневматични къртачи, са започнали да копаят ниша над дървените скари на кръста, като са се сменяли, докато единият работи с къртача, другият е наблюдавал за отлепени скални късове. След изкопаването на нишата те са се скрили под секците, съответно пострадалият под 1-ва секция, а колегата му под 2-ра секция, и са изчакали служителя, който е бил на пулта на 2-ра секция да я премести. След преместването на 2-ра секция двамата са огледали тавана и като са се уверили, че няма признаци за срутване, са влезли в пространството пред секциите 1 и 2 да наредят дървените трупи. Пострадалият е намествал единия край на дървото, а колегата - му другия край. В този момент над тях се е отделил руден къс и е ударил двамата миньори. Колегата на пострадалия работник е усетил болка във врата и за момент е загубил съзнание. След като се е съвзел, същият е видял работници да оказват първа помощ на тежко пострадалия му колега, който е бил с множество кръвотечения в областта на главата (уши, нос и уста). Подаден е незабавно сигнал на телефон 112, но същият е нямал пулс.

Пострадалият работник е преминал необходимите обучения и инструктажи за извършваната работа. Видно от трудовия му договор, същият е дългогодишен миньор с опит в мината. На работното място е извършена оценка на риска за здравето и безопасността на работещите, с предписани и предприети превантивни мерки за овладяване на идентифицираните рискове.

**Причини за злополуката, нарушени нормативните актове и лица, допуснали нарушения:**

**II. Нарушения, допуснати от работодателя:**

1. При огледа на механизирания добивен комплекс е установено, че на крепежните секции с номера 1, 2, 66 и 67 липсват зачелващите устройства, които са елемент от самите тях, видно от приложенията към Допълнение-изменение към Технологичен паспорт за работа на добивен комплекс, Фронт 64, Ред за закрепване на галерийни кръстове, с което се създава риск за здравето и безопасността на работещите, в нарушение на чл.12д, ал.2 от Наредба №9 от 16.12.1997 г. за общи правила за управление на дейността по осигуряване на безопасността и опазване здравето на работещите в мините (обн. ДВ бр.123/1997 г.) и чл.173, ал.1 от Наредба 7 за минималните изисквания за здравословни и безопасни условия на труд на работните места и при използване на работното оборудване (обн. ДВ бр. 88 от 1999 г.).

2. При оглед на подземния участък в мината е установено, че вентилационният път, по който минава чистата струя въздух за проветряване на фронт 64, е 64Б стълбова галерия. В района на кръста с фронт 64, 64А стълбова галерия е със силно стеснено сечение, светлата височина за преминаване на струята въздух е под 1,8 м и е около 0,7 м, което е нарушение на чл. 167 от Правилника по безопасността на труда при разработване на рудни и нерудни находища по подземен начин (В 01-02-04), във връзка с §21 на Закона за здравословни и безопасни условия на труд (обн. ДВ бр.124/1997 г.). Размерите на стълбовата галерия са дадени в приложенията към Допълнение-изменение-5 към Технологичен паспорт за работа на добивен комплекс, Фронт 64, Ред за закрепване на кръста на галерия 64Б с Фронт 64 от 25.02.2014 г.

3. При оглед на района на кръста на фронт 64 със стълбова галерия 64А е установено, че същата е със силно нарушени габарити, което препятства нормалното придвижване на хора. Същото е нарушение на чл.5, т.1 от Наредба №9 за общи правила за управление на дейността по осигуряване на безопасността и опазване здравето на работещите в мината (обн. ДВ бр.123/1997 г.), във връзка с чл.640 от Правилника по безопасността на труда при разработване на рудни и нерудни находища по подземен начин (В 01-02-04), във връзка с § 21 от Закона за здравословни и безопасни условия на труд (обн. ДВ бр.124/1997 г.) и приложенията към Допълнение-изменение-5 към Технологичен паспорт за работа на добивен комплекс, Фронт 64, Ред за закрепване на кръста на галерия 64А с Фронт 64 от 25.02.2014 г.

4. При оглед на стълбова галерия 64Б е установено, че същата в района на кръста с фронт 64 е в процес на презакрепване с дървени скари. Габаритите на галерията в разстояние на 30 м от кръста са силно намалени, получена е денивелация между галерията и фронта и всичко това препятства нормалното придвижване на хора, като на места придвижването става в силно приведено състояние. Същото е нарушение на чл.5, т.1 от Наредба №9 за общи правила за управление на дейността по осигуряване на безопасността и опазване здравето на работещите в мината (обн. ДВ бр.123/1997 г.), във връзка с чл.640 от Правилника по безопасността на труда при разработване на рудни и нерудни находища по подземен начин (В 01-02-04), във връзка с §21 от Закона за здравословни и безопасни условия на труд (обн. ДВ бр.124/1997 г.) и приложенията към Допълнение-изменение-1 към Технологичен паспорт за работа на добивен комплекс, Фронт 64, Ред за закрепване на галерийните кръстове.

5. При оглед на работните места в подземния участък в 5-ата панелна галерия в района на пикетаж 400 е установено, че липсва част от металната мрежова обшивка между крепежните рамки, което създава опасност от възникване на злополуки от падане на обрушен материал, в нарушение на чл.5 т.3 от Наредба №9 за общи правила за управление на дейността по осигуряване на безопасността и опазване здравето на работещите в мината (обн. ДВ бр.123/1997 г.) и чл. 205 от Правилника по безопасността на труда при разработване на рудни и нерудни находища по подземен начин (В 01-02-04), във връзка с §21 от Закона за здравословни и безопасни условия на труд (обн. ДВ бр.124/1997 г.).

6. След преглед на технологичния паспорт за работа на добивен комплекс за фронт 64 и 5-те допълнения-изменения към паспорта е установено, че липсва дата на изготвянето им, в нарушение на Таблица №1 „Паспорт за закрепване на добивна (очистна) минна изработка” от Приложение № 8 „Инструкция за съставяне на паспорта за управление на скалния натиск в рудниците” към чл.198 от Правилника по безопасността на труда при разработване на рудни и нерудни находища по подземен начин (В 01-02-04) във връзка с §21 от заключителните разпоредби от Закона за здравословни и безопасни условия на труд (обн. ДВ бр.124/1997 г.).

**III. Предприети мерки:**

За отстраняване на констатираните нарушения в т.1, т.2 и т.3 са съставени АУАН-и.

За отстраняване на констатираното нарушение в т.1 е съставен и връчен акт за спиране.

Дадени са предписания за всяко констатирано нарушение.